Udkast til AFGØRELSE TRUFFET AF DET BLANDEDE EØS-UDVALG om ændring af protokol 31 til EØS-aftalen om samarbejde på særlige områder ud over de fire friheder - Udkast til Fællesskabets fælles stillingtagen

(forelagt af Kommissionen)

BEGRUNDELSE

1. Protokol 31 til EØS-aftalen indeholder særlige bestemmelser om samarbejdet mellem Fællesskabet og EFTA/EØS-staterne på områder ud over de fire friheder.

2. Formålet med vedlagte udkast til afgørelse truffet af Det Blandede EØS-udvalg er at ændre protokol 31 for at udvide samarbejdet inden for energiprogrammer og miljørelaterede energiaktiviteter. Det fastlægger rammerne for samarbejdet og de nærmere betingelser for EFTA/EØS-staternes fulde deltagelse i Fælleskabets program og foranstaltninger på dette område:

- Europa-Parlamentets og Rådets beslutning nr. 646/2000/EF af 28. februar 2000 om et flerårigt program til fremme af vedvarende energikilder i Fællesskabet (Altener).

3. I henhold til artikel 1, stk. 3, litra b), i Rådets Forordning (EF) nr. 2894/94 om visse gennemførelsesbestemmelser til aftalen om Det Europæiske Økonomiske Samarbejdsområde fastlægger Rådet på Kommissionens forslag Fællesskabets holdning til sådanne afgørelser.

4. Udkastet til Det Blandede EØS-Udvalgs afgørelse forelægges Rådet til godkendelse. Kommissionen håber at kunne fremlægge Fællesskabets holdning i Det Blandede EØS-Udvalg i september 2000.

Udkast til AFGØRELSE TRUFFET AF DET BLANDEDE EØS-UDVALG om ændring af protokol 31 til EØS-aftalen om samarbejde på særlige områder ud over de fire friheder

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 86 og 98, og

ud fra følgende betragtninger:

(1) Protokol 31 til aftalen blev ændret ved afgørelse nr. ... truffet af Det Blandede EØS-udvalg den ... [1].

[1] EFT L ...

(2) Det er hensigtsmæssigt at udvide de kontraherende parters samarbejde til at omfatte et flerårigt program til fremme af vedvarende energikilder inden for Fællesskabet (Altener) (1998 til 2002) (Europa-Parlamentets og Rådets beslutning nr. 646/2000/EF) [2].

[2] EFT L 79 af 30.3.2000, s. 1.

(3) Protokol 31 til aftalen bør derfor ændres med henblik på at muliggøre et sådant udvidet samarbejde fra den 1. januar 2000 -

TRUFFET FØLGENDE AFGØRELSE:

Artikel 1

Artikel 14 i protokol 31 til aftalen ændres således:

1. Følgende nye stykke indsættes efter stk. 2b:

"2c. EFTA-staterne deltager fra den 1. januar 2000 i det fællesskabsprogram, der er nævnt i stk. 5, litra e), og andre dertil knyttede foranstaltninger."

2. Følgende indsættes i stk. 5:

"e) 32000 D 0646: Europa-Parlamentets og Rådets beslutning nr. 646/2000/EF af 28. februar 2000 om et flerårigt program til fremme af vedvarende energikilder i Fællesskabet (Altener) (1998-2002) (EFT L 79 af 30.3.2000, s. 1)."

3. I stk. 3 og 4 erstattes udtrykket "stk. 5, litra a), b), c) og d)" med "stk. 5, litra a), b), c), d) og e)".

Artikel 2

Denne afgørelse træder i kraft den ..., forudsat at Det Blandede EØS-Udvalg har modtaget alle fornødne meddelelser i henhold til aftalens artikel 103, stk. 1 [3].

[3] [Forfatningsmæssige krav angivet.][Ingen forfatningsmæssige krav angivet.]

Den anvendes fra den 1. januar 2000.

Artikel 3

Denne afgørelse offentliggøres i EØS-afsnittet i og EØS-tillægget til De Europæiske Fællesskabers Tidende.

Udfærdiget i Bruxelles, den ... 2000.

På Det Blandede EØS-Udvalgs vegne

Formand

Sekretærer for Det Blandede EØS-Udvalg